(Aangestuur vanaf Edinburgh)
Edinburg (Engels: Edinburgh, uitgespreek [ˈɛdɪnb(ə)rə] luister (hulp·inligting); Skots-Gaelies: Dùn Èideann [ˈt̪uːn ˈɛːtʲɛn̪ˠ]) is die hoofstad en tweede grootste stad van Skotland met 'n bevolking van 482 640 in 2012. Edinburg is die sewende grootste stad in die Verenigde Koninkryk en sy tweede belangrikste toeristebestemming na Londen met sowat 13 miljoen besoekers per jaar.
Edinburg lê aan die ooskus van Skotland se sentrale vlakte en aan die suidoewer van die Firth of Forth. Die stad vorm saam met die omliggende plattelandse gebiede die City of Edinburgh council area. Edinburg dien sedert 1437 as die hoofstad van Skotland en is die setel van die outonome Skotse regering en parlement. Edinburg was een van die sentrums van die Skotse Verligting, waarby die Universiteit van Edinburg 'n belangrike rol gespeel het.
Vanweë sy neo-klassieke boustyl het Edinburg reeds in die 19de eeu die bynaam "Athene van die Noorde" gekry. Die distrikte Old Town - die historiese stadskern - en New Town - 'n nuwe stadswyk wat in die tweede helfte van die 18de eeu ontstaan het om welgestelde burgers te huisves - is deur Unesco in 1995 as wêrelderfenisgebiede gelys.
Die Wikings het die stad gedurende die 9de eeu verskeie kere verwoes. Sedert die 11de eeu maak Edinburg deel uit van Skotland. In 1076 laat koningin Margaret (1045-1093) die kasteel in die Normandies-romantiese boustyl herbou. In 1128 is die klooster Holyrood ter ere van Margaret, wat as heilige vereer is, opgerig. Die kasteel en klooster van Edinburg het die uitgangspunt van die stad se vinnige ontwikkeling geword. Die St. Giles-katedraal is in die 13de en 14de eeu as die godsdienstige sentrum van Edinburg bygevoeg.
Skotland se nasionale rugbyspan speel in die Murrayfield-stadion wat deur die Skotse Rugbyunie besit word en ook vir ander doeleindes soos byvoorbeeld konserte gebruik word. Edinburg se professionele rugbyspan Edinburgh Rugby speel hier in die Celtic League.
Edinburg was een van die gasheerstede van die Rugbywêreldbeker 2007 wat in Frankryk en die Verenigde Koninkryk gehou is.
Ontsluit van "https://af.wikipedia.org/w/index.php?title=Edinburg&oldid=1877166"
Last edited on 7 Januarie 2019, at 17:50